«Når statsråden ber deg stille opp, så gjør man jo det»

Fagforeningene: – Anundsen utnytter folk lenger ned på rangstigen enn seg selv

Justisminister Anders Anundsens bruk av offentlige tjenestemenn i skrytefilmen om seg selv, opprører de ansattes tillitsvalgte. Han leker journalist og opptrer kritikkverdig, mener de.

Oppdatert 25. august 2015

Artikkelen er over fem år gammel

I den 30 minutter lange skrytefilmen som Anundsen publiserte på regjeringens nettsider mandag deltar flere offentlig ansatte.

I filmen blir de intervjuet av Frp-ministeren om hvordan de synes regjeringens politikk fungerer.







Se regningen: Her bruker Anundsens skattebetalernes penger på egen skrytefilm

SKUFFET OVER ANUNDSEN: Forbundsleder John Leirvaag i Norsk Tjenestemannslag. Foto:NTL,

Ifølge Statsministerens kontor var ikke statsminister Erna Solberg (H) involvert i arbeidet med filmen.

– Anundsen utnytter folk som står lenger ned på rangstigen enn ham selv, sier forbundsleder i Norsk Tjenestemannslag, John Leirvaag.

En umulig posisjon

Han mener Anundsen har presset de ansatte underordnet ham selv.

– Jeg synes dette er svært uheldig. Særlig fordi tjenestemenn og forvaltningen skal være partipolitisk nøytrale. Når den øverste politiske ledelse her går rundt og intervjuer folk under seg i linje for åpen mikrofon og kamera, så setter han dem i en umulig posisjon.

– Hvordan da?

– På den ene siden står de der med sin øverste leder og på den annen side skal de være nøytral forvaltning. Han setter dem i en umulig skvis.

Leirvaag mener Anundsen tar feil når han hevder tjenestefolkene i videoen står frie til å svare hva de vil.

– Anundsen må gjerne lage skrytevideoer og være aktiv i valgkampen. Men når han dytter frem tjenestemenn under ham i linje og ber dem svare på hans spørsmål mens han filmer det, så setter han pliktoppfyllende tjenestefolk i en ubehagelig posisjon. Det er svært betenkelig, sier Leirvaag, og legger til:

– Han sier at han tror de ville svart det samme uansett hvem som spør dem, men hvor tar han dette fra? Hvis de skulle si noe kritisk om regjeringen, så hadde han neppe blitt fornøyd, sier Leirvaag.

Anundsen har følgende å si når VG konfronterer justisministeren med fagforeningens kritikk:

– Videoen er en informasjonsvideo som viser hva regjeringen har fått til på justis- og beredskapsområdet. Hverken mer eller mindre, sier justis- og beredskapsminister Anders Anundsen i en e-post.

– Ytterst kritikkverdig

Han får full støtte fra forbundsleder Knut Aarbakke i Akademikerne.

KRITISK: Forbundsleder Knut Aarbakke i Akademikerne. Foto:Espen Braata,VG

– At ministeren her har initiert dette og fått folk i eget system til å stille opp på dette er ytterst kritikkverdig og et politisk overtramp. Dette er brudd på politisk folkeskikk.

– Hva tenker du om embetsverkets deltagelse i filmen?

– Embetsverket skal bistå politikerne og lage beslutningsgrunnlag. De skal på ingen måte brukes i reklamefilmer for politikerne. Embetsverket skal være fritt, uavhengig og kunne kritisere og støtte politikerne på et faglig grunnlag.

– Hvordan ville du følt det selv om du ble bedt om å delta?

– Jeg hadde følte meg skikkelig beklemt og at dette var etisk vanskelig for meg. Ministeren leker journalist og vil at embetsmenn skal uttale seg positivt om sine egne politiske grep. I tillegg blir det et press fra dem som sitter over dem til å bidra til noe man egentlig ikke skal bidra til.

I drøyeste laget

Leder i Sentralforvaltningen i Norsk Tjenestemannslag (NTL), Bjørn Halvorsen, sier til VG at han aldri har sett noe lignende før. NTL er fagforeningen for de ansatte i DSS, som sto for den tekniske utformingen av Anundsens video. Også departementsansatte er organisert i NTL.

– Jeg skjønner godt at VG spør om ikke Frp burde tatt dette på egen regning. De bruker departementets statlige penger og tid på noe som minner om en skrytevideo, sier Halvorsen.

Les også: Nå har Anundsen svart på Stortingets spørsmål om vådeskudd

Han sier seg enig i at det hele fremstår som en propagandavideo, som flere tidligere har kommentert.

– Å bruke offentlige midler på dette, midt i valgkampen, er i drøyeste laget. Jeg har ikke opplevd lignende, som jeg kan huske.

– En annen ting er jo hvis dette er tjenestemenn som har følt seg presset til å være med. Dette er nøytrale embetsverk for politisk ledelse, de skal ikke være et valgkampsekretariat.

– Tror du de kan ha følt seg presset?

– Det vet jeg ikke, men når statsråden ber deg stille opp, så gjør man jo det. Man er jo vant til å gjøre som statsråden sier, man svarer «ja vel, herr statsråd»

Anundsen tråkker over grensen

Også i Unio ser de likheter med TV-serien «Yes, minister».

– Jeg mener dette ikke går an. Anundsen har tråkket over en grense. Det blir omvendt «Javel, Herr statsråd», hvor byråkratene styrte sin statsråd. Her er det statsråden som styrer byråkratene på en måte han ikke skal gjøre, sier Unio-leder Anders Folkestad:

Han er enig i vurderingene til de andre fagforeningslederne om at Anundsen presser sine underordnede.

– Han får embetsverket sitt til å si det han vil de skal si i en politisk reklamefilm. Det er en meget tvilsom bruk av embetsverket, som skal være faglig uavhengige og som skal tjene folket mer enn statsråden, sier han.

Folkestad sier det har vært en utvikling hvor rollene til statsrådene og byråkratene knyttet stadig nærmere.

- Det går det an å mene er mulig, men i denne saken har Anundsen gått for langt. Tjenestemenn blir reklameagenter for egen statsråd. Det er svært tvilsomt.

Anundsen: Uproblematisk

VG har bedt statsminister Erna Solberg (H) svare på om hun synes bruken av offentlig ansatte i videoen er akseptabel. Henne statssekretær Sigbjørn Aanes (H) skriver følgende i en e-post til VG:

«Statsministeren sitter i møte om statsbudsjettet og er ikke tilgjengelig.»

Justisminister Anders Anundsen sa til VG mandag kveld at han så på de offentlige tjenestepersonenes deltagelse i filmen som uproblematisk.

– Det som har vært viktig er at dette skal være objektiv informasjon om hva vi har gjennomført i regjering. Dette er ikke et journalistisk arbeid, men en informasjonsvideo. Jeg synes ikke dette er noe problematisk. De som deltar i videoen ville svart det samme uansett hvem som stilte spørsmålene, sa Anundsen.

Akutt pengemangel i politiet

Heller ikke i Politiets Fellesforbund er de imponerte over Anundsens audiovisuelle egenskaper.

– Det er ingen tvil om at det er en skrytevideo. Når statsråden ber om å få møte din etat, så stiller du opp. Det er greit nok, og det er tatt mange gode grep. Det som blir feil, er at alt det som ikke er med i filmen. Tilbakemeldingen er massiv fra våre folk ute i distriktene, om at det er akutt pengemangel.

– Burde Anders Anundsen etter din mening ikke ha laget denne videoen?

– Jeg vil ikke kritisere ham for å ha gjort det, men videoen viser ikke hvordan det generelt står til i Politi-Norge. Hvis han hadde reist ut i Distrikts-Norge og spurt politifolkene der, ville det tegnet seg helt annet bilde. Der er det nemlig full krise på driftsbudsjettene, sier Sigve Bolstad, leder i Politiets Fellesforbund

Publisert: 25.08.15 kl. 13:16 Oppdatert: 25.08.15 kl. 22:45

Les også